เสนาดีเวลลอปฯบุกพัทยาเพิ่มค่าเช่าหนุนขายอสังหา
เสนาฯ ซื้อบริษัทพัทยา ต่อยอดธุรกิจบ้านโรงแรมเพิ่มรายได้ค่าเช่ากระจายความเสี่ยงระยะยาว
29 ธ.ค. 2554

เสนาฯ ซื้อบริษัทพัทยา ต่อยอดธุรกิจบ้านโรงแรมเพิ่มรายได้ค่าเช่ากระจายความเสี่ยงระยะยาว
น.ส.เกษรา ธัญลักษณ์ภาคย์ กรรมการบริษัท เสนาดีเวลลอปเม้นท์ (SENA) เปิดเผยภายหลังจากที่ประชุมผู้ถือหุ้นวันที่ 27 ธ.ค. ว่า มีมติให้ซื้อ บริษัท ที.เทรเซอรี่โฮลดิ้ง (T.TREA) ในสัดส่วน 99.99% ซึ่งเป็นผู้ถือกรรมสิทธิ์ที่ดินโครงการพัทยาคันทรี่คลับ แอนด์ รีสอร์ท จ.ชลบุรี จำนวน 758 ไร่ ประกอบด้วย พื้นที่รอการพัฒนาเป็นโครงการบ้านและโรงแรมพร้อมสนามกอล์ฟ
SENA พร้อมลุยขยายธุรกิจเต็มที่ วางแผนเข้าพัฒนาโครงการบ้านและโรงแรมพร้อมขายในปี 2555 โดยมีกลุ่มเป้าหมายเป็นคนกรุงเทพมหานคร (กทม.) ที่ต้องการซื้อบ้านหลังที่ 2 และเพื่อตอบสนองความต้องการซื้อบ้านของกลุ่มคนทำงานในละแวกใกล้เคียง ซึ่งรายล้อมไปด้วยนิคมอุตสาหกรรม ส่วนโรงแรมเน้นกลุ่มสัมมนาองค์กรเป็นหลัก 
“ธุรกิจที่ได้มาช่วยต่อยอดทางธุรกิจให้กับบริษัทได้ และเป็นการบริหารความเสี่ยงจากการขายบ้านใน กทม. ที่มีการแข่งขันสูงไปสู่พัทยา และยังทำให้บริษัทมีรายได้จากค่าเช่าเพิ่มมากขึ้น ลดการพึ่งพิงรายได้ที่เกิดจากการขายอสังหาริมทรัพย์ประเภทที่อยู่อาศัย เพื่อให้อนาคตเติบโตได้อย่างมั่นคงแข็งแกร่งต่อไป”
บริษัทวางเป้าหมายการดำเนินงานในอีก 3 ปีข้างหน้าจะขยับขึ้นสัดส่วนรายได้เป็น 5% ของรายได้รวม จากที่ผ่านมาอยู่ระดับประมาณ 1% เท่านั้น และปี 2554 บริษัทก็ได้เริ่มเดินตามแผนที่วางเอาไว้แล้ว โดยมีแผนที่จะเริ่มพัฒนาโครงการ SENA Fest บนเนื้อที่กว่า 4 ไร่ ย่านเจริญนคร เพื่อเป็นพื้นที่ให้เช่า ซึ่งคาดว่าจะแล้วเสร็จสามารถเปิดให้บริการเชิงพาณิชย์ได้ประมาณไตรมาสแรก ปี 2556
ทั้งนี้บริษัทมีความพร้อมด้านการเงินและทรัพยากรอื่นๆ ที่จะลงทุนพัฒนาอสังหาริมทรัพย์พัทยา คาดว่าจะทำให้มีรายได้เพิ่มขึ้น